Foto: Index, Hina

GODINA je 2019. Prošlo je 4 godine od kad je Živi Zid došao na vlast. Ukinuta je valutna klauzula i svi krediti su konvertirani u kune. Kamate na stambene kredite su fiksne i građani više ne moraju strahovati o porastu kamata i promjeni tečaja valuta. Većina banaka u zemlji je u hrvatskom vlasništvu jer su nacionalizirane nakon što strane banke nisu imale dovoljno novaca da plate građanima RH odštetu zbog prevare sa CHF kreditima. Čelni ljudi tih banaka su završili u zatvoru, zajedno s guvernerom Vujčićem i njegovim mentorom Rohatinskim koji su omogućili CHF pljačku.

Sve državne firme imaju račune u hrvatskim bankama. HNB-u je vraćena uloga središnje banke i ponovno tiskamo svoj novac. Formiran je realan tečaj kune i uvedena je dvojna stopa pdv-a (niži PDV na domaće i veći na uvozne proizvode). Ukinute su i zabranjene naknade za vođenje računa u bankama, kao i naknade za plaćanje računa. Hrvatska je napustila EU i NATO savez, a hrvatski vojnici se više ne bore u stranim zemljama za tuđe interese. Od novca ušteđenog za članarine u navedenim organizacijama, navodnili smo sve poljoprivredne površine u Hrvatskoj i formirali sustav zaštite od poplava.

Zabranili smo proizvodnju i uzgoj GMO hrane i postali smo, zbog ukinute valutne klauzule i slabije kune, glavni izvoznik zdrave hrane u Europi, koja je kontaminirana GMO proizvodima i najveći je uvoznik naše hrane. Ponovno smo u CEFTI i izvozimo u Srbiju i BiH, a tvornice koje su preselile svoje poslovanje iz RH u njihove zemlje se vraćaju opet u RH i otvaraju nova radna mjesta.

Po prvi puta u povijesti izvozimo više nego što uvozimo.

Slavonija živi od hrvatskog turizma i izvoza, a 90% hrane u hrvatskim hotelima i restoranima je iz hrvatskog uzgoja. Slavonci više ne idu na more kao sezonski radnici, već kao turisti. Država garantira seljacima otkup njihovih proizvoda. Hrvatska je jedan od najvećih proizvođača ekološke hrane, uzgojene bez upotrebe pesticida. Uveli smo ZERP i obnovili riblji fond, jer Talijani više ne izlovljavaju našu ribu, a domaćim ribarima smo vratili mogućnost ribarenja.

Formiranjem realnog tečaja (slabljenjem kune) postali smo jeftinija destinacija za strane turiste, čiji se broj povećao za 100% . Sezona u Hrvatskoj traje skoro cijelu godinu i nije usmjerena samo na Jadran nego i kontinentalnu Hrvatsku. Rast proizvodnje i izvoza doveo je do porasta broja radnih mjesta i porasta plaća. Smanjili smo porez na dobit na 10%, ukinuli članarine u gospodarskim i obrtničkim komorama, smanjili porez na dohodak i ukinuli parafiksalne namete s kojima smo potaknuli privatno poduzetništvo i privukli strane investicije i tako otvorili stotine tisuća novih radnih mjesta.

Nezaposlenost u državi je ispod 4%.

Građani ne plaćaju račune za vodu, struju, plin i odvoz smeća do iznosa potrebne osobne potrošnje jer su to već sve platili kroz porez i prirez. Građani su sretniji zbog manje stresa, a na kraju mjeseca ne strahuju od ovrha zbog neplaćenih računa. Uvodimo po uzoru na Skandinavske zemlje šestosatni radni dan kako bi roditelji mogli više vremena provoditi sa svojom djecom i kako bi bili produktivniji na poslu.

Porast životnog standarda, veća zaposlenost i višak slobodnog vremena, povećao je i natalitetnu politiku i nakon dugo vremena, Hrvatska opet ima više rođene nego umrle djece. Pobačaj nije zabranjen, ali zbog dobre ekonomske situacije, praktički ih ni nema. Majke imaju pravo na godišnju porodiljnu naknadu u visini plaće, ali i očevi, ako se odluče na porodiljni, a u slučaju rastave i ne plaćanja alimentacije, alimentaciju utjeruje država.

Obrazovanje je besplatno (plaćeno je kroz poreze i prireze koje već plaćamo), a preko 70% edukacije zasniva se na praksi. Od osnovne škole je uveden predmet financijska pismenost kao i učenje dva strana jezika, a niti jedan političar ne može obnašati dužnost ako ne položi test financijske pismenosti i Engleskog jezika.

U škole su uvedeni, uz zdravu prehranu, i vegetarijanski obroci koji su besplatni za sve učenike kao i svi udžbenici potrebni za nastavu koji se ne mijenjaju svake godine kao do sada. Učitelji opet postaju utjecajni članovi društva, a njihov rad se cijeni i adekvatno je plaćen. Plaće političara su izjednačene s prosječnim hrvatskim plaćama i mogu rasti samo ako raste standard građana. Političari od svoje plaće plaćaju automobile, odjeću, mobitele, troškove stanovanja i sve ostale troškove, baš kao i obični radnici. Ukinute su nepotrebne županije, a s godinama je smanjena i glomazna državna uprava jer su se otvorila radna mjesta u privatnom sektoru u kojem su veće plaće.

Poreznici imaju savjetodavnu ulogu i pomažu gospodarstvenicima, a u društvu vlada nulta stopa tolerancije na neplaćanje poreza. Domoljublje se ne prikazuje stavljanjem desne ruke na srce, već plaćanjem poreza, kojeg nitko ne izbjegava jer svi imaju koristi od toga. Ljudi žele da novac ostaje u Hrvatskoj pa uglavnom svi imaju račune u domaćim banakama. Smijenjeni su državni odvjetnici i čelni ljudi u pravosuđu koji su godinama štitili mito i korupciju i omogućavali ljudima poput Sanadera, Čobankovića i sl. da se izvuku na slobodu. Novo nekorumpirano državno odvjetništvo je vratilo vjeru u pravni sustav, pogotovo nakon revizije pretvorbe i privatizacije u kojoj je građanima vraćena oteta imovina, a sudionicima pretvorbe oduzeta. Korumpirani politički vrh više ne guli krumpire, nego služi zatvorske kazne, a svaki državni dužnosnik koji je osuđen zbog mita i korupcije više ne smije obnašati nikakvu državnu funkciju, niti raditi u državnoj firmi. Linić je završio u zatvoru zbog kriminala u predstečajnim nagodbama u kojima je oštetio proračun za preko 40 milijardi kuna.

Ina je ponovno hrvatska kompanija, nakon što je kupoprodajni ugovor zbog mita poništen. Dopunsko zdravstveno osiguranje je ukinuto, a građanima je zdravstveni sustav besplatan (financira se kroz već plaćen porez i prirez). Svi građani imaju pravo na istu uslugu, a lista čekanja nema ili su jako kratke. Čelni ljudi HNS-a na čelu s Mamićem su smijenjeni, a mnogi od njih su zbog malverzacija, uključujući i Mamića su u zatvoru. U nogometu više nema namještanja, stadioni su puni.

Tekst se nastavlja ispod oglasa

Na stadione dolaze obitelji s djecom, jer postoji nulta stopa tolerancije na nasilje. Nema više tučnjava navijača niti rasističkih uvreda na stadionima. Ljudi idu na utakmice radi zabave, a ne radi iskaljavanja mržnje. Studenti mogu slobodno šetati u dresovima svojih omiljenih klubova u bilo kojem gradu bez bojazni da će ih netko napasti. Ukinuta je sportska televizija zbog pranja novca. Puno se ulaže u rekreativni sport za mlade.

Policajci više ne deložiraju građane nego se bave njihovom zaštitom. Imaju plaće koje osiguravaju dostojanstven život. Objavljivanjem registra branitelja, otkrili smo preko stotinu tisuća lažnih branitelja kojima je sav novac koji su do sada nezakonito stekli oduzet i preusmjeren pravim braniteljima koji su nesebično riskirali svoj život za ovu zemlju. Lažni branitelji i oni koji su im taj status omogućili su na odsluženju zatvorske kazne, a nezakonita dobit im je oduzeta. Raskinuli smo vatikanske ugovore i skinuli sve vjerske zajednice s proračuna. Crkva se financira crkvenim porezom koji plaćaju vjernici koji to žele. Crkva, kao i sve druge vjerske ustanove, plaća porez na svoju djelatnost i sama se financira.

Vjeronauk je izbačen iz škola i vraćen u Crkvu.

Hrvatska je sad prava sekularna država. Svećenici su postali skromni i konačno su počeli živjeti ono što propovijedaju. HRT pretplata je ukinuta, a sve televizije se financiraju od reklama. Uveden je dodatan porez na Big Brother i slične emisije tako da su televizije počele prikazivati kvalitetan sadržaj. Uvodi se red u Zamp i odvaja ga se od Emporiuma preko kojeg su prali novac. Zamp radi kao neprofitna udruga, a zadovoljni su i glazbenici koji sada dobivaju više i privatnci, koji plaćaju manje. U Hrvatskoj nema diskriminacije po pitanju vjere, spola, nacionalnosti, boje kože, seksualnog opredjeljenja itd. Ubrzano je posvajanje djece u domovima. Umirovljenici mogu dostojanstveno živjeti od svojih mirovina, a gradski prijevoz im je besplatan. Cijena gradskog prijevoza za radnike i studente je simbolična, tako da se nitko ne šverca u autobusima i tramvajima, a smanjila se i prometna gužva u gradovima jer svi koriste gradski prijveoz.

Tramvajske pruge se renoviraju na način da traju 20 godina, a ne kao do sada da se mijenjaju svage godine. Od ušteda u proračunu i višku od izvoza, uložili smo dio sredstava u obnovu željezničke infrastrukture, koja je postala najjeftiniji, najbrži i što je najbitnije ekološki najčišći prijevoz. U društvu postoji nulta stopa tolerancije na nepotizam, a jedini uvjet za zapošljavanje je obrazovanje i iskustvo. Zabranili smo uvođenje poreza na nekretnine i deložaciju iz jedinog doma. Kanabis je legaliziran za medicinsku i privatnu upotrebu, a Hrvatska postaje jedan od vodećih proizvođača i izvoznika konoplje i proizvoda od konoplje (tekstil, ulje, papir, gorivo itd).

Po prvi puta Hrvatska ima proračunski višak.

Biti političar postaje opet časno zanimanje jer su političari konačno shvatili svoju ulogu: oni su tu da služe narodu. Živi Zid je ispunio obećano i osvaja novi mandat. Hrvatska postaje primjer Europskim zemljama i svi žele kopirati naš ekonomski model. Napravili smo više manje sve ono što je napravio i Island.

Ovo nije utopija. Ovo bi mogle napraviti sve stranke, da rade u interesu građana, a ne u interesu stranih banaka koje su ih kupile.

Ivan Vilibor Sinčić

> Ivo Josipović za Index: Ovako bi Hrvatska izgledala nakon našeg mandata



> Ruža Tomašić za Index: Ovako bi Hrvatska izgledala nakon našeg mandata



> Mirela Holy za Index: Ovako bi Hrvatska izgledala nakon našeg mandata



> Radnička fronta za Index: Ovako bi Hrvatska izgledala nakon našeg mandata

*Index će tijekom dana objavljivati tekstove stranaka/koalicija s temom kako bi izgledala Hrvatska nakon njihovog mandata koje su napisali njihovi istaknuti članovi. Tekstovi se objavljuju bez ikakvih ispravaka.

